**Raport për rezultatet e konsultimit publik**

1. **Titulli i projektaktit**

Për projektligjet: 1. “Për disa shtesa dhe ndryshime në ligjin nr. 9062, datë 08.05.2003 ‘Kodi i Familjes’, i ndryshuar”;

2. “Përdisa shtesa dhe ndryshime në ligjin nr. 9695, datë 19.3.2007 ‘Për procedurat e birësimit dhe Komitetin Shqiptar të Birësimit’, të ndryshuar”.

1. **Kohëzgjatja e konsultimeve**

Konsultimet paraprake: 2 muaj

Konsultimet në portalin e rregjistrit elektronik: 20 ditë pune

1. **Metoda e konsultimit**

Metodat e konsultimit publik të përdorura si vijon:

a.Konsultimi në portalin “Rregjistri Elektronik për Njoftimet dhe konsultimet Publike”. Konkretisht, në zbatim të nenit 7 të ligjit nr.146/2014 “Për njoftimin dhe konsultimin publik” projektligji “Për disa shtesa dhe ndryshime në ligjin nr.9062, datë 08.05.2003 “Kodi i Familjes”, të ndryshuar, është publikuar në portalin e Regjistrit Elektronik për Njoftimet dhe Konsultimet Publike për periudhën 14.08.2020-11.09.2020. Gjatë kësaj periudhe projektakti ka patur 372 vizitorë dhe nuk është përcjellë asnjë koment përmes platformës së regjistrit elektronik. Projektligji “Për disa shtesa dhe ndryshime në ligjin nr.9695, datë 19.03.2007 “Për procedurat e birësimit dhe Komitetin Shqiptar të Birësimit”, i ndryshuar, është publikuar në portalin e Regjistrit Elektronik për Njoftimet dhe Konsultimet Publike për periudhën 14.08.2020-11.09.2020. Gjatë kësaj periudhe projektakti ka patur 321 vizitorë dhe nuk është përcjellë asnjë koment përmes platformës së regjistrit elektronik.

b.Tryeza konsultimi të zhvilluara në Ministrinë e Drejtësisë me pjesëmarrës nga të gjithë grupet e interesit të evidentuara nga punonjësit e Ministrisë së Drejtësisë.

Aktivitetet e realizuara:

**15 Shtator 2020**- në ambientet e Ministrisë së Drejtësisë është zhvilluar tryeza e konsultimit mbi projektligjet “Për disa shtesa dhe ndryshime në ligjin nr. 9695, datë 19.3.2007 “Për procedurat e birësimit dhe Komitetin Shqiptar të Birësimit”, të ndryshuar” dhe “Për disa shtesa dhe ndryshime në ligjin nr. 9062, datë 8.5.2003, “Kodi i Familjes”, të ndryshuar”, ku të pranishëm ishin përfaqësues të organizatave jofitimprurëse që operojnë në fushën e mbrojtjes së të drejtave të fëmijëve/të miturve, përfaqësues të institucioneve shtetërore si Ministria e Brendshme dhe Ministria e Shëndetësisë dhe Mbrojtjes Sociale, përfaqësues të UNICEF, përfaqësues të Agjencisë Shtetërore për të Drejtat dhe Mbrojtjen e Fëmijëve, përfaqësues të Komitetit Shqiptar të Birësimeve, avokatë e të tjerë.

Përgjatë kësaj tryeze konsultimi, Ministria e Drejtësisë dhe ekspertët e fushës që janë përfshirë në procesin e draftimit të projektakteve kanë dhënë të gjitha shpjegimet dhe sqarimet e mundshme në nivel teknik për komentet apo sugjerimet e dhëna përgjatë takimit nga pjesëmarrësit.

1. **Palët e interesit të përfshira**

Projektaktet janë konsultuar me të gjitha grupet e interesit, kryesisht me institucionet publike të nivelit qendror (Ministria e Shëndetësisë dhe Mbrojtjes Sociale, Ministria e Brendshme, Ministria për Evropën dhe Punët e Jashtme, Ministria e Financave dhe Ekonomisë, Këshilli i Lartë Gjyqësor, etj), OSHC; Komitetin Shqiptar të Birësimeve, i cili ka dhënë kontribut të rëndësishëm në hartimin e projektakteve përkatëse, avokatë që merren me çështje të së drejtës familjare, Agjencinë Shtetërore për të Drejtat dhe Mbrojtjen e Fëmijëve, UNICEF, etj.

1. **Pasqyra e komenteve të pranuara me arsyetimin e komenteve të pranuara/ refuzuara**

|  |  |  |  |
| --- | --- | --- | --- |
| **PROJEKTLIGJ**  **Nr. \_\_\_ /2020**  **PËR**  **DISA SHTESA DHE NDRYSHIME NË LIGJIN NR. 9062, DATË 08.05.2003 “KODI I FAMILJES”, I NDRYSHUAR**  **&**  **PËR**  **DISA SHTESA DHE NDRYSHIME NË LIGJIN NR. 9695, DATË 19.3.2007 “PËR PROCEDURAT E BIRËSIMIT DHE KOMITETIN SHQIPTAR TË BIRËSIMIT”, TË NDRYSHUAR** | **KOMENTE[[1]](#footnote-1)** | **VENDIMI (I PRANUAR/I PRANUAR PJESËRISHT/I REFUZUAR)** | **VLERËSIMI** |
| **Kodi i Familjes**  **Neni 8**  Pas nenit 248, shtohet neni 248/1 me këtë përmbajtje:  “Neni 248/1  **Periudha e provës**  Periudha e provës realizohet pas pëlqimit të dhënë nga Komiteti Shqiptar i Birësimeve, nëpërmjet vendosjes në përkujdesjen e familjes birësuese të të miturit për të cilin, prindërit kanë dhënë pëlqimin për birësim në gjykatë ose për birësimin e të cilit ka vendosur gjykata ose për të cilin është deklaruar braktisja nga gjykata.  Periudha e provës, e cila zgjat 3 muaj, shërben për të vendosur një marrëdhënie birësuese midis një të mituri dhe familjes biresuese.  Nëse prindërit e të miturit janë të panjohur, i mituri vendoset në periudhë prove vetëm pasi të kenë kaluar 3 muaj nga vendosja e tij në përkujdesje alternative pranë institucionit të përkujdesjes sociale, në zbatim të interesit më të lartë të të miturit.  I mituri nuk mund të vendoset në periudhë prove nëse prindërit kërkojnë kthimin e tij, derisa gjykata të marrë vendim për këtë çështje. Gjykata, përpara marrjes së vendimit, verifikon nëse janë plotësuar afatet e mësipërme dhe nëse kthimi i të miturit pranë prindërve biologjikë është në interesin më të lartë të të miturit.  Nëse i mituri vendoset në periudhë prove, prindërit e tij nuk mund të kërkojnë kthimin e të miturit.  Nëse periudha e provës ndërpritet ose gjykata refuzon birësimin, pasojat e periudhës së provës shuhen me efekt prapaveprues.”.  **Ligji i birësimeve**  **Neni 14**  Në nenin 25, pika 1, ndryshon si më poshtë vijon:  “1. Me dhënien e pëlqimit për çdo birësim, me propozimin e sekretariatit ekzekutiv, Këshilli drejtues vendos për fillimin, mënyrën dhe vendin ku do të realizohet periudha e provës për përshtatshmërinë e birësuesit me të birësuarin, e cila zgjat 3 muaj.”. | **Komente nga Fondacioni “AI.BI - AMICI DEI BAMBINI”:**  1. Nëse në ligjin aktual i cili është në fuqi periudha e provës konsiderohej deri në 3 muaj dhe gjatë 17 viteve që AiBi-Amici dei Bambini realizon birësime në Shqipëri periudha e provës e detyruar ka qenë 2 javë, më pas në varësi të kohëzgjatjes së procesit gjyqësor çifti është takuar më fëmijën përtej periudhës 2 javore.  Ky ndryshim do kishte ndikim të rëndë direkt mbi stabilitetin ekonomiko-financiar të çifteve jo vetëm atyre të huaj por dhe shqiptare.   * Cili çift mund të shkëputet nga puna për periudhë 3 mujore? * Cili punëdhës mund t’i ruajë vendin e punës këtij çifti? * Çifti shqiptar apo i huaj gjatë periudhës së provës duhet të trasferohet në qytetin ku është rezident fëmija dhe aty të ketë shpenzime për 3 muaj qëndrim (kush i mbulon këto shpenzime)? * Pa u realizuar periudha e provës nuk mund të paraqitet kërkesa për birësim në gjykatë, sa do të zgjasë proçesi i birësimit nga marrja e pëlqimit nga KSHB 6 muaj apo ndoshta 1 vit? Interesi më i lartë i fëmijës është të largohet sa më shpejt nga institucionet e përkujdesjes apo të qëndrojë për 6-12 muaj në proces birësimi dhe të bëhët konfuz lidhur me këta prindër që një herë qëndrojnë 3 muaj dhe më pas shkëputen e rikthehen sërish? Cilat janë pasojat psikologjike që do të sjellë tek fëmija?   Pra nuk kemi të bëjmë vetëm me një problematikë për çiftet e huaja, por dhe për çdo person që do i drejtohet birësimit. Qëllimi dhe misioni i birësimit është që fëmijës t’i ofrohet një familjë e cila i përmbush kushtet ekonomiko-sociale, por ky ndryshim i provës çon drejt një shkatërrimi të kontigjentit të atyrë personave që duan t’i japin një të ardhme fëmijëve pa prindër. | **REFUZUAR** | **Vlerësim i komenteve:**  Në rastin konkret, nuk kemi të bëjmë me një afat të ri, pasi afati 3 mujor për periudhën e provës është aktualisht në ligjet në fuqi.  Periudha e provës e parashikuar nga legjislacioni shqiptar është shumë e shkurtër dhe përcaktohet me marzhe deri në 3 muaj. Në praktikë, KSHB zakonisht përcakton një periudhë prove prej 2 javësh. Duke qenë se periudha e provës është në funksion të interesit më të lartë të fëmijës, me qëllim vlerësimin e shkallës së përshtatjes së tij në familjen birësuese, si dhe nisur nga fakti që të gjitha modelet ligjore të marra në studim parashikojnë periudha prove që shkojnë nga 6 muaj deri në një vit, është kryer amendimi në fjalë, duke parashikuar që periudha e provës të zgjasë 3 muaj, pa marzhe. Pra, me ndryshimet e reja në të dy projektligjet synohet vendosja e një kohëzgjatjeje fikse e periudhës së provës, duke shmangur kështu diskrecionin në vendimmarrje të këshillit drejtues, si dhe duke patur si qëllim kryesor mbrojtjen e interesit më të lartë të të miturit.  Vërtetë qëllimi i legjislacioni është gjetja sa më e shpejtë e një shtëpie dhe familjeje për të miturit që janë braktisur dhe janë vendosur në institucionet përkatëse të përkujdesjes së të miturve, por gjithashtu duhet të mbahet në konsideratë se kjo procedurë duhet të realizohet në mënyrë të tillë që në asnjë rast të mos rrezikohet jeta, shëndeti dhe mirëqenia e të miturit as gjatë kësaj periudhe kohe (kohës së provës), as pas birësimit të të miturit (në rast dhënieje të pëlqimit nga Komiteti).  Legjislatori shqiptar, nuk ka si qëllim vetëm gjetjen e një familjeje për të miturin, por gjithashtu merr përsipër edhe detyrimin që kjo familje birësuese të jetë e përshtatshme dhe të garantojë një përkujdesje të denjë për të miturin që kërkohet të birësohet. Po ashtu, në asnjë rast, në legjislacionin në fuqi apo nga procedura e ndjekur nga Komiteti nuk parashikohet detyrimi për shkëputje nga puna të aplikantëve birësues dhe as detyrimi i tyre për t’u transferuar në qytetin ku ka vendbanimin i mituri, për rrjedhojë nuk ka shpenzime të kësaj natyre. Duhet mbajtur në konsideratë se, në momentin kur aplikantët për birësues vendosin për birësimin e të miturit, marrin në konsideratë kostot që do të lindin si pasojë e procesit të kujdesit dhe mirërritjes së të miturit. Në përputhje edhe me argumentet e dhëna më sipër, si dhe nga përfundimet e nxjerra nga analiza e realizuar nga ekspertët e fushës, konsiderohet e domosdoshme vendosja e një afati 3 mujor si kohë prove, duke vendosur të parin interesin e të miturit dhe duke synuar garantimin dhe mbrojtjen sa më cilësore të të drejtave dhe interesave të ligjshme të tij. |
| **Kodi i Familjes**  **Neni 9**  Neni 250, ndryshohet me këtë përmbajtje:  “Neni 250  **Deklarimi i braktisjes**  Gjykata mund të deklarojë të braktisur të miturin që ndodhet pranë një institucioni të përkujdesjes sociale, publik ose privat, ose te personi që e ka në përkujdesje, kur prindërit e tij, përgjatë 1 viti, përpara paraqitjes së kërkesës për deklarimin e braktisjes, nuk kanë krijuar dhe ruajtur me të marrëdhëniet e nevojshme për edukimin ose zhvillimin e tij, me kusht që prindi të mos jetë penguar në krijimin dhe ruajtjen e këtyre marrëdhënieve, për shkaqe me rëndësi.  Nuk konsiderohet se prindërit janë penguar në ruajtjen e këtyre marrëdhënieve, nëse refuzojnë masat mbështetëse të ofruara nga strukturat e mbrojtjes së fëmijës pranë pushtetit vendor dhe ky refuzim vlerësohet si i pajustifikuar nga gjykata.  Kur i mituri është vendosur që nga lindja në një institucion, afati prej 1 viti reduktohet në 3 muaj dhe fillon nga data e lindjes.  Kur i mituri është gjetur i braktisur jashtë institucioneve të përkujdesjes sociale publike ose jopublike, spitaleve apo materniteteve publike ose private, afati prej 1 viti reduktohet në 3 muaj dhe fillon nga momenti i gjetjes së tij.  Kur i mituri është lënë nën kujdesin e institucioneve të përkujdesjes sociale, publike ose jopublike, përfshirë spitalet publike ose jopublike, nëpërmjet një deklarate noteriale të prindërve biologjikë për dhënien e tij për birësim, afati prej një viti reduktohet në 3 muaj dhe fillon që nga momenti i lënies së të miturit.  Nuk përbëjnë akte të mjaftueshme për të refuzuar automatikisht kërkesën për deklarimin e braktisjes të të miturit, si dhe nuk sjellin ndërprerjen e afateve të përcaktuara në paragrafët e mësipërme të këtij neni:  a) tërheqja e pëlqimit për birësim të dhënë në përputhje me parashikimin e paragrafit të pestë të këtij neni;  b) kërkesa për t’u informuar mbi gjendjen e të miturit;  c) shprehja e qëllimit të prindërve ose të afërmve të tjerë deri në shkallë të dytë, që kanë një marrëdhënie të qënësishme me fëmijën, për ta marrë fëmijën në përkujdesje, por që nuk pasohet nga marrja e tij në përkujdesje.”. | **Komenti i z. Theodhor Cico- përfaqësues i SPAI:**  1. Në lidhje me zëvëndësimin e termit “braktisje” me termin “neglizhencë”, ka sqaruar se neglizhenca i takon prindit dhe jo të miturit, i cili për t’u birësuar duhet të ketë gjendjen e braktisjes për të cilin vendos gjykata. Pra kufirin mes asaj që një i mitur mund të birësohet ose jo e përcakton vetëm vendimi i gjykatës përkatëse në Shqipëri dhe asnjëfarëlloj dokumenit tjetër, fjala vjen “Vendimi i Neglizhencës”. Konventa e Hagës në fuqi, në bazë të të cilës është krijuar edhe Komiteti Shqiptar i Birësimeve, në Kapitullin II-Kushtet e birësimeve ndërkombëtare”, në nenin 4, shkronja “a” shprehet se birësimet e parashikuara nga Konventa mund të realizohen vetëm nëse autoritetet e vendit të origjinës a) kanë vendosur që i mituri është i birësueshëm.  Pra, që të birësohet, i mituri duhet të jetë i birësueshëm, çka e vendos gjykata në vendimin e braktisjes, dmth gjithcka lidhet me statusin e të miturit dhe nuk ka të bëjë me ndonjë “neglizhencë të prindërve”. Rregullsia e dokumentacionit të birësimit në Shqipëri kontrollohet, kuptohet formalisht edhe nga gjykata italiane për të miturit e vendbanimit të çiftit birësues dhe kryesoret janë dy dokumente të lëshuara nga gjykata shqiptare:  1. Vendimi i braktisjes dhe  2. Vendimi i birësimit.    **Komente nga përfaqësuesja e organizatës “Shërbim ligjor falas Në Tiranë” (TLAS):**  1. Të përcaktohet në mënyrë të qartë dallimi ndërmjet deklarimit të braktisjes dhe deklarimit të neglizhimit të të miturit, terminologji e ndryshuar në projektligjin “Për disa shtesa dhe ndryshime në ligjin nr. 9062, datë 8.5.2003, “Kodi i Familjes”, të ndryshuar” objekt shqyrtimi.  2. Dy projektligjet respektive në proces konsultimi duhet të rishikohen në përputhje me frymën dhe terminologjinë e përdorur në Kodin e Drejtësisë Penale për të Miturit (ligji nr. 37/2017) dhe ligjin nr. 18/2017 “Për të drejtat dhe mbrojtjen e fëmijës”, me qëllim harmonizimin me parashikimet përkatëse që përmbajnë këto dy akte.  **Komente nga përfaqësuesja e Agjencisë Shtetërore për Mbrojtjen dhe të Drejtat e Fëmijëve:**  1. Të rishikohet togfjalëshi “deklarimit të neglizhimit të të miturit”, terminologji e ndryshuar në projektligjin “Për disa shtesa dhe ndryshime në ligjin nr. 9062, datë 8.5.2003, “Kodi i Familjes”, të ndryshuar”. Ky rishikim të bëhet në përputhje me përkufizimin që ligji nr. 18/2017 i bën këtij koncepti. | **PRANUAR** | **Vlerësim i komenteve:**  Pas konsultimit të brendshëm si dhe me ekspertët e fushës që janë përfshirë në procesin e draftimit të ndryshimeve në Kodin e Familjes, është vendosur që termi “braktisje” të mos ndryshohet, por të lihet sipas variantit që është në fuqi, pasi ky term mund të krijojë konfuzion në kushtet kur termi “neglizhencë” gjendet edhe në ligje të tjera si psh. ligji nr. 18/2017 “Për të drejtat dhe mbrojtjen e fëmijës” dhe mbart kuptim të ndryshëm në raport me dispozitën në fjalë. Gjithashtu ekziston risku që të keqinterpretohet në raport me institutin e kujdestarisë dhe përgjegjësisë prindërore që gjenden të rregulluar po ashtu në Kodin e Familjes. |
|  |  |  |  |
| **Ligji i birësimeve**  **Neni 10**  Në nenin 18, bëhet ndryshimet dhe shtesat si më poshtë vijon:  1. Pas pikës 4, shtohen pikat 4/1 dhe 4/2 me përmbajtje:  “4/1. Vërtetim nga prokuroria që aplikanti nuk është në ndjekje penale.  4/2. Vërtetim nga gjykata që aplikanti nuk është në proces gjyqësor penal.”.  2. Pas pikës 6, shtohet pika 6/1 me këtë përmbajtje:  “6/1. Vërtetimin nga autoriteti shëndetësor që vërteton se aplikanti birësues nuk vuan nga sëmundje ngjitëse ose sëmundje të tjera të rënda që vendosin në rrezik jetën dhe shëndetin e fëmijës që do të birësohet.”.  3. Pika 8, riformulohet me këtë përmbajtje:  “8. Vërtetimin e një sipërfaqjeje të mjaftueshme banimi, në pronësi ose në përdorim, si dhe të dhëna për kushtet e banimit.”.  4. Pas pikës 11, shtohet pika 12 me përmbajtje si vijon:  “12. Vërtetim nga organet e policisë që aplikanti birësues nuk ka precedentë për përfshirje në veprimtari kriminale në fushën e krimeve seksuale dhe atyre në familje.”.    5. Në paragrafin e dytë, togfjalëshi “ligjit nr. 7829, datë 1.6.1994 “Për noterinë”, të ndryshuar” zëvëndësohet me togfjalëshin “ligjit për noterinë”, si dhe fjalia e dytë e këtij paragrafi shfuqizohet.  6. Pas paragrafit të dytë, shtohet paragrafi i tretë me përmbajtjen si vijon:  “Dokumentacioni sipas paragrafëve të mësipërm të këtij neni, i lëshuar jashtë territorit të Republikës së Shqipërisë, duhet të jetë i legalizuar në përputhje me legjislacionin në fuqi që rregullon njohjen dhe përdorimin e dokumenteve zyrtarë të lëshuar jashtë vendit.”. | **Komente nga Fondacioni “AI.BI - AMICI DEI BAMBINI”:**  1. Ndryshimet e këtij neni nuk kanë marrë parasysh faktin që për çiftet e huaja nëse i drejtohen KSHB kanë kaluar një filtër social-gjyqësor, i cili zgjat nga 1-3 vite.  Kur gjykata për të miturit vendos që çifti është i përshtatshëm për birësim e merr këtë vendim në bazë të raportit social-investigues që kanë bërë shërbimet sociale të zonës ku është rezident çifti.  Në këtë relacion është i përshkruar historiku individual i secilit prej bashkëshortëve, historia rreth familjes së secilit prej tyre, shkollimi dhe profesionet dhe më pas njohja e çiftit deri tek martesa dhe dëshira për të birësuar.  Ky relacion përcillet bashkë me vendimin e gjykatës dhe dorëzohet si komponent thelbësor i dosjes së çiftit në KSHB.   * Në relacionin e lartpërmendur përfshihen pikat e mësipërme që kërkohen nga drafti (pika b, e, j, k) kur janë në relacion dhe të vërtetuara nga autoriteti gjyqësor, a duhet bërë sërish? * Drejtësia italiane lëshon dokumentet që çifti nuk është në process gjyqësor (gjykata dhe prokuroria), ndërsa në draft kërkohet nga tre autoritete (pika ç, d, dh)! * Autoriteti Shëndetësor Italian ASL lëshon një vërtetim të vetëm lidhur me anën shëndetësore të çiftit që është duke birësuar, ndërsa në draft është kërkuar (pika ë, f).   Sa e sigurt është që do funksionojë në Shqipëri kërkesa për këtë lloj informacioni duke njohur faktin që nuk ka një database mbi gjëndjen shëndetësorë të shtetasve shqiptarë banues në Shqipëri?   * Punësimi, të ardhurat dhe pasuria e paluajtshme, në çdo deklaratë punësimi që lëshon punëdhënësi specifikon pozicionin e punës: vitet e punës si dhe të ardhurat mujore që merr. * Lidhur me vërtetimin e pasurisë së paluajtshme dhe kushtet e banimit ato janë kontrolluar/filtruar nga gjykata, e cila ka dhënë vendimin që çifti i plotëson kushtet për të birësuar, ndër të tjera çiftet plotësojnë gjithmonë një album fotografik ku paraqesin ambientet e banimit, makinat, të afërmit etj. Pra bëhet fjalë vetëm për dy kërkesa, ndërsa në draft kërkohen (pika g, gj, h, i). Nëse çifti është në ambient me qera, Gjykata Italiane e të Miturve nuk e penalizon çiftin nëse ai ka të ardhura të mjatueshme për të përballuar koston e qerasë. | **REFUZUAR (PJESËRISHT)** | **Vlerësimi i komenteve:**  Dispozita në fjalë është riformuluar konform rregullave të teknikës legjislative, në kushtet kur ndryshimet konstatonin në disa parashikime të caktuara dhe jo në të gjithë nenin në fjalë.  Sipas shoqatës në fjalë, këto të dhëna vërtetohen me vendim gjyqësor të autoriteteve italiane, në bazë të raportit social-investigues që kanë bërë shërbimet sociale të zonës ku është rezident çifti. Në lidhje me këtë aspekt, dëshirojmë të sjellim në vëmendje se këto dokumente nuk përcaktohen si detyrim për t’i paraqitur vetëm nga aplikantët birësues të huaj, por edhe vendas, të cilat do t’i nënshtrohen më tej studimit nga struktura kompetente të aftësisë birësuese dhe të drejtës për të birësuar të këtyre aplikantëve. Në rast se të dhënat përkatëse që kërkohen përmes këtyre dokumenteve që listohen në këtë nen objekt amendimi, mund të identifikohen përmes një dokumenti të vetëm (duke iu referuar këtu aplikantëve birësues italianë), nuk ka barriera penguese për vijimin e procedurave të mëtejshme, pasi mjafton që të përmbushet qëllimi i ligjvënësit në rastin konkret që lidhen me identifikimin dhe depozitimin pranë organit kompetent të të gjitha të dhënave të përditësuara/të plotësuara që kërkohen në shërbim të studimit të aplikantit birësues, pavarësisht faktit nëse këto të dhëna nga autoritetet e huaja materializohen apo jo në një dokument të vetëm.  Në lidhje me shkronjat “gj” dhe “h”, sqarojmë se referuar edhe mendimit të MFE, parashikimi është riformuluar në një të vetëm (shih 3 të projektligjit që riformulon pikën 8).  Duhet mbajtur në konsideratë që procedura e birësimit duhet të realizohet konform rregullave dhe kritereve ligjore, si dhe të jetë në interesin më të lartë të të miturit që kërkohet të birësohet. |
| **Ligji i birësimeve**  **Neni 11**  Në nenin 22, bëhen ndryshimet dhe shtesat si vijon:  1. Në pikën 1, në fjalinë e parë, pas togfjalëshit “dokumentacionin për çdo fëmijë që do të birësohet”, shtohet togfjalëshi “si dhe Planin Individual të Mbrojtjes” dhe togfjalëshi “të shërbimit social pranë njësive të qeverisjes vendore.” zëvëndësohet me togfjalëshin “njësia për mbrojtjen e fëmijës pranë pushtetit vendor.”.  2. Në pikën 2, shkronja “e” ndryshon me këtë përmbajtje:  “e) vendimin e gjykatës për marrjen e pëlqimit nga prindi biologjik për birësim ose vendimin e gjykatës që ka dhënë pëlqimin për birësimin e fëmijës, ose vendimin gjyqësor që e ka deklaruar fëmijën të braktisur;”.  3. Pas shkronjës “e” të pikës 2, shtohet shkronja “e/1” me këtë përmbajtje:  “e/1) Planin Individual të Mbrojtjes së fëmijës, të hartuar nga njësia për mbrojtjen e fëmijës pranë pushtetit vendor;”. | **Komente nga Fondacioni “AI.BI - AMICI DEI BAMBINI”:**  1. Në këtë nen nuk flitet lidhur me rastet kur fëmija kalon për birësim ndërkombëtar, pra nga paraqitja e dosjes së fëmijës derisa sa fëmija të kalojë për birësim ndërkombëtar mund të kenë kaluar 3-6 muaj dhe ndërkohë informacioni në pikat b” dhe “c” mbetet ai fillestar. Nuk duhet harruar që për birësim ndërkohmbëtar kalojnë fëmijët që janë me probleme shëndetësore dhe do ishte e nevojshmë që këto dy pika të jenë të përditësuara në momentin që rasti i fëmijës jepet për birësim ndërkombëtar. Kjo sepse ndër vite kemi hasur shumë problematika lidhur me plotësimin dhe vërtetësinë/përditësimin e informacionit mediko-social të fëmijëve target për birësim ndërkombëtar. | **PRANUAR (gjendet në parashikimin në fuqi)** | **Vlerësimi i komenteve:**  Dispozita në fjalë është riformuluar konform rregullave të teknikës legjislative, në kushtet kur ndryshimet konstatonin në disa parashikime të caktuara dhe jo në të gjithë nenin në fjalë.  Në lidhje me përditësimin e dokumentacionit që parashikohet në pikën 2, shkronjat “b” dhe “c”, vlerësojmë se kjo çështje, pra përditësimi/plotësimi i dokumentacionit (jo vetëm i atij që përmbahet në këto parashikime), mbahet në konsideratë pikë së pari, nga institucionet e përkujdesjes sociale ose të shërbimit social pranë njësive të qeverisjes vendore që përgatisin të gjithë dokumentet dhe së dyti, nga Sekretariati që kryen verifikimin dhe vlerësimin e këtij dokumentacioni për çdo fëmijë që birësohet. Jo vetëm kaq, por theksojmë se pika 3 e nenit 22, në fuqi, përcakton qartësisht dhe pa ekuivok se data e lëshimit të raportit, sipas shkronjave “b” dhe “c” të pikës 2 të këtij neni, duhet të jetë jo më parë se dy javë nga data e dorëzimit në Komitet e dokumentacionit për birësim. |
| **Kodi i Familjes**  **Neni 14**  Pas nenit 260, shtohet neni 260/1 me këtë përmbajtje:  “Neni 260/1  Vendimi i gjykatës transkriptohet në regjistrin e gjendjes civile të vendit të lindjes së të miturit të birësuar, brenda 15 ditëve nga momenti i marrjes formës të prerë. Elementët e vendimit që transkriptohen janë:  a) dita, ora dhe vendi i lindjes së të miturit;  b) gjinia e të miturit;  c) emri dhe mbiemri i të miturit që rezultojnë nga vendimi gjyqësor;  ç) të dhënat e birësuesve: emri, mbiemri, data dhe vendi i lindjes, profesioni dhe vendbanimi i tyre.  Ky transkriptim nuk përmban asnjë të dhënë për prindërit biologjikë të të miturit.  Transkriptimi zëvëndëson aktin e lindjes së të miturit. Në aktin fillestar të lindjes të të miturit, shënohet “birësim” dhe ky akt shfuqizohet.”. | **Komente nga Fondacioni “AI.BI - AMICI DEI BAMBINI”:**  1. Lidhur me pikën “ç” cili ligj i mbron të dhënat personale të familjes birësuese? Sepse kjo është problematikë e hasur me gjykatat dhe vazhdon të jëtë akoma problematike, duke ju referuar rasteve që prindërit biologjikë kanë gjetur të dhënat e familjevë birësuese dhe më pas janë vendosur në kërkim të tyre.  2. Transkriptimi i zëvëndësimit të aktit fillestar të lindjes së fëmijës duhet rishikuar me vëmendje pasi për njohjen e birësimit nga Autoriteti i huaj është e nevojshme çertifikata personale e fëmijës me fotografi me të dhënat para birësimit dhe pas birësimit në të kundërt nuk bëhet njohja, më pas është e pamundur që fëmija të pajiset me vizë dhe ndër të tjera nuk do të ketë autorizimin për tu futur në shtetin e pritjes. | **REFUZUAR** | **Vlerësim i komenteve:**  Në lidhje me komentin e parë, sqarojmë se mbrojtja e të dhënave të birësuesve garantohet me ligj. Në Republikën e Shqipërisë është në fuqi dhe zbatohet ligji nr. 9887/2008, “Për mbrojtjen e të dhënave personale”, i ndryshuar. Në përmbajtjen e këtij ligji përcaktohet se cilat janë të dhënat personale si dhe rastet konkrete të përdorimit apo përpunimit të tyre. Sipas pikës 1 të nenit 3 të ligjit nr. 9887/2008 të ndryshuar, e dhënë personale konsiderohet “*çdo informacion në lidhje me një person fizik, të identifikuar ose të identifikueshëm, direkt ose indirekt, në veçanti duke iu referuar një numri identifikimi ose një a më shumë faktorëve të veçantë për identitetin e tij fizik, fiziologjik, mendor, ekonomik, kulturor apo social*”, ndërsa sipas nenit 6 dhe 7 të po të njëjtit ligj, përcaktohen rastet konkrete kur këto të dhëna apo informacione mund të përpunohen ose të transferohen jashtë vendit (jashtë Shqipërisë). Në këtë kuadër, nënvijëzojmë se, të drejtat e aplikantëve birësues/birësuesve janë tërësisht të mbrojtura nga legjislacioni shqiptar në fuqi.  Për sa i përket koemntit të dytë, sqarojmë se parashikimi në fjalë është ripunuar duke përcaktuar se akti fillestar i regjistrimit të të miturit nuk konsiderohet nul, por shfuqizohet (efektet e shfuqizimit vlejnë për të ardhmen dhe jo për të shkuarën/që nga fillimi),[[2]](#footnote-2) referuar edhe në mendimin e përcjellë nga Këshilli i Lartë Gjyqësor.  Theksojmë se dispozita përmban elementët e vendimit të gjykatës që i nënshtrohen transkriptimit dhe jo kushtet për njohjen e vendimit të birësimit që jep gjykata, në vendet e tjera. |
| Në tërësi me të dy projektligjet. | **Komenti i z. Theodhor Cico- përfaqësues i SPAI:**  1. Nuk qëndron zëvëndësimi i termit “i mitur” me termin “fëmijë”, sepse termi “i mitur” është përcaktim juridik dhe në Konventën e Hagës gjendet ky term i përdorur (“il minore”). Përdorimi i termit “fëmijë” gjen përdorim në gjuhën e përditshme, por jo në terminologjinë juridike.  **Komente nga përfaqësuesja e organizatës “Shërbim ligjor falas Në Tiranë” (TLAS):**  1. Nevoja për një ndryshim tërësor të përmbajtjes së Kodit të Familjes, duke patur si synim mbrojtjen e interesit më të lartë të të miturit, në kushtet ku një ndërhyrje e fragmentarizuar do të binte ndesh me qëndrueshmërinë që duhet të ketë legjislacioni në fuqi (siguria juridike). Një gjë e tillë të realizohet me qëllim shmangien e ndryshimeve të shpeshta në Kodin e Familjes, si dhe në të gjithë legjislacionin në fuqi në përgjithësi.  **Komente nga përfaqësuesi i “CRCA”:**  1. Në përmbajtje të projektligjit “Për disa shtesa dhe ndryshime në ligjin nr. 9695, datë 19.3.2007 “Për procedurat e birësimit dhe Komitetin Shqiptar të Birësimit”, të ndryshuar”, të shtohet një parashikim që lidhet me familjet kujdestare/*foster family*, si dhe të përcaktohen procedurat që duhet të ndiqen për vendosjen e të miturit në një familje kujdestare të tillë.  2. Të mbahet në konsideratë mundësia për njohjen e birësimit nga dy persona të të njëjtës gjini, si dhe nevoja për një rregullim ligjor të rasteve të surrogacisë. | **PRANUAR PJESËRISHT** | **Vlerësim i komenteve:**  Në lidhje me komentin e parë, ndonëse është kryer vetëm për projektligjin që amendon ligjin e birësimeve, sjellim në vëmendje se çdo koment apo sugjerim i kryer për secilin nga projektaktet është parë ngushtësisht i lidhur edhe me projektaktin tjetër, në kushtet kur nismat ligjore konsistojnë në ndryshimin e parashikimeve ligjore në fuqi që lidhen me institutin e birësimit.  Komenti ka gjetur reflektim në projektligjin“Për disa shtesa dhe ndryshime në ligjin nr. 9062, datë 8.5.2003, “Kodi i Familjes”, të ndryshuar”, aty ku ka qenë e mundur dhe e përshtatshme, në kushtet kur edhe në Titullin IV të Kodit të Familjes, ku gjendet i rregulluar ky institut, parashikohet në nenin 240 se: “Birësimi lejohet vetëm në rast se është në interesin e lartë të të miturit...”. Po kështu, sqarojmë se nuk mund të kryhet zëvëndësimi në tërësi në të gjithë Kodin e Familjes, pasi ka parashikime në të cilat duhet të jetë i përcaktuar me doemos ky term, me qëllim nxjerrjen e kuptimit të drejtë të normës juridike, psh. në nenin 241 të amenduar, në paragrafin e tretë citohet: “Në rastin kur birësohet fëmija i bashkëshortit,…”, apo në nenin 242 të amenduar ku në paragrafin e tretë citohet se: “Kanë të drejtë të birësojnë birësuesit që kanë fëmijë biologjikë.”.  Zëvëndësimi i termit “fëmijë” me termin “i mitur” në të tilla rastesh do të ishte e papërshtatshme, sipas rregullave të teknikës legjislative.  Ndërkohë, në projektligjin “Për disa shtesa dhe ndryshime në ligjin nr.9695, datë 19.03.2007 “Për procedurat e birësimit dhe Komitetin Shqiptar të Birësimit”, i ndryshuar, duke synuar harmonizimin me pjesën tjetër të ligjit, i cili nuk është objekt i kësaj nisme ligjore, është lënë termi “fëmijë”.  Në lidhje me komentet e tjera, të cilat lidhen me kryerjen e amendimeve në institutet e tjera që rregullohen në Kodin e Familjes, duke mos prekur vetëm pjesën e birësimeve, sqarojmë se iniciativa ligjore është ndërmarrë nga Ministria e Drejtësisë në kuadrin e nevojës për reformimin e legjislacionit shqiptar të birësimeve.  Kësisoj, studimi dhe analiza paraprake e kryer nga ekspertët e fushës, me ndihmën e partnerëve strategjikë Unicef dhe Save the Children Albania, është e përqendruar në problematikat e evidentuara në praktikën e Komitetit Shqiptar të Birësimit dhe në praktikën gjyqësore shqiptare, të cilat kanë diktuar nevojën e ndryshimeve në legjislacionin që rregullon birësimin. Aktualisht, në legjislacionin shqiptar birësimi rregullohet nga Kodi i Familjes së RSH-së (nenet 240-262) dhe Ligji nr. 9695, datë 19.3.2007 “Për procedurat e birësimit dhe Komitetin Shqiptar të Birësimit”. Këto dy ligje kanë pësuar ndryshimet të rëndësishme ne vitin 2015, të cilat kanë qënë të fokusuara në drejtim të deklarimit të braktisjes si procedurë me rëndësi të veçantë për fëmijën por edhe si procedurë që i hap rrugë birësimit.  Nga zbatimi i këtyre ligjeve në praktikë, hasen problematika të cilat janë evidentuar nga Komiteti Shqiptar i Birësimeve, nga institucionet e përkujdesjes së fëmijëve dhe nga gjykatat.  Projektaktet në fjalë synojnë rregullimin e kushteve dhe procedurave ligjore që ndiqen për birësimin e të miturit, që kanë të bëjnë kryesisht me:   * Çështjet që kanë të bëjnë me kushtet e përgjithshme dhe të posaçme të birësimit (moshën e birësuesit dhe të birësuarit dhe diferencën e moshës ndërmjet tyre, statusin e birësuesit); * deklarimin e braktisjes të të miturit; * dhënien e pëlqimit për birësim nga palët e përfshira në birësim (birësuesi, bashkëshorti nëse aplikon për të birësuar vetëm njëri nga bashkëshortët, prindërit biologjikë të të miturit që do të birësohet dhe vetë i mituri); * përshtatshmërinë e aplikantit birësues për t’u kujdesur për rritjen dhe edukimin e fëmijës që do të birësohet; * kryerjen e periudhës së provës; * gjykimin e birësimit dhe traskriptimin e vendimit të gjykatës; * birësimet ndërvendase dhe kufizimet përkatëse, etj.   Ndryshimet e propozuara synojnë ofrimin e zgjidhjeve më optimale për të garantuar interesin më të lartë të të miturit, si dhe rritjen dhe edukimin e tij në një mjedis familjar sa më të përshtatshëm për të, kur familja biologjike nuk ka mundësi t’i ofrojë një mjedis të tillë.  Gjithashtu, shtojmë se ndërhyrjet në projektligj në lidhje me surrogacinë, birësimit nga çifte me persona të së njëjtës gjini kërkojnë ndryshime në ligje të tjera si psh. ligji për shëndetin riprodhues apo hartimin e një ligji të posaçëm, pa të cilat nuk mund të kryhen ndryshime ligjore në Kod. |
|  |  |  |

1. Komente nga z. Theodhor Cico- përfaqësues i Shoqatës “Shërbimi Polifunksional për Birësimet Ndërkombëtare” (në vijim “SPAI”), sjellë me shkresën me nr. tonin TH-6 prot., datë 18.09.2020; komente nga Fondacioni “AI.BI - AMICI DEI BAMBINI”, sjellë në rrugë elektronike, përmes e-mailit të datës 12.10.2020 si dhe sugjerimet kryesore të parashtruara në tryezën e konsultimit të datës 15.09.2020 mbi parashikimet e drafteve në fjalë. [↑](#footnote-ref-1)
2. Neni 113, pika 2 e ligjit nr. 44/2015. [↑](#footnote-ref-2)